Bruna arbarstrigo

Bruna arbarstrigo (Strix leptogrammica) estas mezgranda strigo, tio estas birdospecio, fakte noktula rabobirdo, kiu apartenas al genro Strix, parto de pli granda grupo de noktulaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Tiu specio estas granda strigo trovebla en Barato, Bangladeŝo, Srilanko, Indonezio, Tajvano, kaj suda Ĉinio. La Bruna arbarstrigo estas loĝanta reproduktulo en Suda Azio. 

Priskribo
La Bruna arbarstrigo estas mezgranda (45–57 cm), kun supraj partoj uniforme malhelbrunaj, kun svaga blanka punkteco surŝultre. La subaj partoj estas flavecbrunaj kun bruna strieco. La vizaĝa disko estas bruna aŭ ruĝbruna, kun blanka bordo kaj sen samcentra strieco, kaj la okuloj estas malhelbrunaj. Estas blanka kolbendo. Ambaŭ seksoj aspektas similaj.

Ilia krio estas (hu) hu hu HUU, aŭ profunda goke-goke-ga-LUU, aŭ laŭta kriego. Ilia alarmalvoko estas bojado, vau-vau. Kelkaj subspecioj estas konataj pro siaj apartaj voĉoj; ili ankaŭ malsamas laŭ aspekto kaj estas parapatriaj, kaj povus esti apartaj specioj: La norda grupo Strix (leptogrammica) newarensis (himalaja arbarstrigo; nunaj subspecioj newarensis, ticehursti, laotiana kaj caligata), kiuj troviĝas de la himalajaj promontoroj de Kaŝmiro oriente ĝis Tajvano, havas mallaŭtan malaltan to-hu ne male al la kukuado de rokkolombo. S. (l.) bartelsi (Bartelsa arbarstrigo), java arbarstrigo el Javo, la plej sudorienta taksono, havas laŭtan, fortan, ununuran HU! kun longaj paŭzoj inter krioj.

Ĉi tiu specio estas tre noktula kaj ofte troviĝas en densaj arbaroj. Ĝi ofte povas esti trovita per la malgrandaj birdoj, kiuj ĉikanas ĝin dum ĝi ripozas en arbo. La dieto de la bruna arbarstrigo konsistas ĉefe el malgrandaj mamuloj, birdoj kaj reptilioj.

 Subspecioj 
Estas 14 subspecioj.

 S. leptogrammica bartelsi - Bartelsa bruna arbarstrigo aŭ Java bruna arbarstrigo
 S. leptogrammica caligata - Formosa bruna arbarstrigo
 S. leptogrammica chaseni
 S. leptogrammica indranee
 S. leptogrammica laotiana
 S. leptogrammica leptogrammica
 S. leptogrammica maingayi
 S. leptogrammica myrtha
 S. leptogrammica newarensis - Himalaja bruna arbarstrigo
 S. leptogrammica niasensis
 S. leptogrammica nyctiphasma
 S. leptogrammica ochrogenys - Srilanka bruna arbarstrigo
 S. leptogrammica ticehursti
 S. leptogrammica vaga

 Notoj kaj referencoj 

 Holt, Denver W., Berkley, Regan; Deppe, Caroline; Enríquez Rocha, Paula L.; Olsen, Penny D.; Petersen, Julie L.; Rangel Salazar, José Luis; Segars, Kelley P. & Wood, Kristin L. (1999): 94. Spotted Wood Owl. En: del Hoyo, J.; Elliott, A. & Sargatal, J. (eld): Handbook of Birds of the World, Volume 5: Barn-owls to Hummingbirds: 197, plate 12. Lynx Edicions, Barcelona. 
 König, Claus; Weick, Friedhelm & Becking, Jan-Hendrik (1999): Owls: A guide to the owls of the world. Yale University Press, New Haven. 
 Grimmett, Richard; Inskipp, Carol, Inskipp, Tim & Byers, Clive (1999): Birds of India, Pakistan, Nepal, Bangladesh, Bhutan, Sri Lanka, and the Maldives. Princeton University Press, Princeton, N.J.. 

 Eksteraj ligiloj 


Kategorio:Strigoformaj
Kategorio:Palearktisa faŭno
Kategorio:Strigedoj
Kategorio:Birdoj de Azio
Kategorio:Birdoj de Barato
Kategorio:Birdoj de Indonezio